**Να διαβάσεις με προσοχή το κείμενο και να κάνεις όλες τις εργασίες που ακολουθούν.**

**ΚΕΙΜΕΝΟ: Ψάχνοντας για διαμέρισμα**

Η οικογένεια του Παύλου θέλει να ενοικιάσει διαμέρισμα. Η οικογένειά του είναι πενταμελής (μπαμπάς, μαμά, δύο κόρες και ένα αγόρι). Θέλουν ένα διαμέρισμα μακριά από το κέντρο της πόλης, φωτεινό, με ξεχωριστά υπνοδωμάτια για κάθε παιδί και σε λογική τιμή. Διαβάζουν τις μικρές αγγελίες σε μια εφημερίδα…

Α. ΕΝΟΙΚΙΑΖΕΤΑΙ διαμέρισμα στο κέντρο της Λευκωσίας, δίπλα από το εμπορικό κέντρο, 100τ.μ. με τρία υπνοδωμάτια, σαλόνι και μπάνιο. Διαθέτει θέρμανση, ηλιακό θερμοσίφωνα και κουζίνα με ηλεκτρικές συσκευές. Τιμή λογική.

Τηλ. 231567834, πρωινές ώρες.

Β. ΕΝΟΙΚΙΑΖΕΤΑΙ ηλιόλουστο διαμέρισμα σε προάστιο της Λευκωσίας με θέα στο πάρκο. Διαθέτει τέσσερα υπνοδωμάτια, μπάνιο, μεγάλο σαλόνι με κουζίνα, τζάκι, ηλιακό θερμοσίφωνα, αποθήκη.

Πληροφορίες στο τηλ. 481567834, βραδινές ώρες.

Γ. ΕΝΟΙΚΙΑΖΕΤΑΙ φωτεινό διαμέρισμα δύο υπνοδωματίων στο δεύτερο όροφο πολυκατοικίας στο κέντρο της Λεμεσού. Είναι πλήρως επιπλωμένο. Διαθέτει μπάνιο, μεγάλο σαλόνι και ευρύχωρη κουζίνα με όλες τις ηλεκτρικές συσκευές. Ενοίκιο σε χαμηλή τιμή.

Τηλ. 981887834, πρωινές ώρες.

 **1. Να βάλεις σε κύκλο τη σωστή απάντηση. Η πρώτη μικρή αγγελία μας δίνει πληροφορίες για ένα διαμέρισμα που βρίσκεται:**

α) στο εμπορικό κέντρο ενός προαστίου της Λευκωσίας.

β) σε κεντρική περιοχή της Λευκωσίας.

γ) κοντά σε ένα πάρκο της πόλης.

δ) δίπλα από το εμπορικό κέντρο της Λεμεσού.

**2. Να βάλεις σε κύκλο τη σωστή απάντηση. Η δεύτερη μικρή αγγελία μας δίνει πληροφορίες για:**

α) το ενοίκιο του διαμερίσματος.

β) τα έπιπλα του διαμερίσματος.

γ) τα δωμάτια του διαμερίσματος.

δ) τις βεράντες του διαμερίσματος.

**3. Να κυκλώσεις τη λέξη Ορθό ή Λάθος δίπλα από κάθε πρόταση, ανάλογα με τις πληροφορίες που δίνονται στο κείμενο.**

**α. Ορθό β. Λάθος**

**α. Ορθό β. Λάθος**

 **α. Ορθό β. Λάθος**

 **α. Ορθό β. Λάθος**

α) Η οικογένεια του Παύλου είναι πρόθυμη να πληρώσει και το πιο ακριβό ενοίκιο, αν βρει το κατάλληλο διαμέρισμα.

β) Η οικογένεια του Παύλου θέλει ένα διαμέρισμα με δύο μόνο υπνοδωμάτια, ένα για τους γονείς και ένα για τα παιδιά.

γ) Μόνο το διαμέρισμα της τρίτης αγγελίας είναι πλήρως επιπλωμένο.

δ) Το διαμέρισμα με θέα στο πάρκο βρίσκεται στο κέντρο της πόλης.

**4. Από τις παρακάτω λέξεις να κυκλώσεις εκείνες που ανήκουν στην ίδια οικογένεια με τη λέξη ήλιος:**

ηλιακός ηλιόλουστος ηλικία ηλιοφάνεια

 ηλεκτρονικό ηλεκτρισμός ηλιοθεραπεία

 **5. Να βάλεις σε κύκλο τη σωστή απάντηση.**

Το διαμέρισμα διαθέτει ευρύχωρη κουζίνα . Η λέξη **ευρύχωρη** στην πιο πάνω πρόταση σημαίνει ότι η κουζίνα:

α) έχει περιορισμένη έκταση.

β) είναι άνετη σε έκταση.

γ) είναι ένας χώρος χρήσιμος.

δ) σου προσφέρει πολλές ανέσεις.

**Να διαβάσεις με προσοχή το κείμενο και να κάνεις όλες τις εργασίες που ακολουθούν.**

**ΚΕΙΜΕΝΟ: Η Ρόδος Το νησί**

 Καλωσορίσατε σε ένα από τα μεγαλύτερα ελληνικά νησιά, στο νησί των ιπποτών, στην πανέμορφη Ρόδο. Αυτό που θα ενθουσιάσει τον επισκέπτη είναι σίγουρα το εντυπωσιακό κάστρο και η παλιά πόλη της Ρόδου. Η Ρόδος είναι το νησί των αντιθέσεων και η ομορφιά της βρίσκεται ακριβώς σε αυτές τις αντιθέσεις: στα κοσμοπολίτικα μέρη και τις ερημικές παραλίες, στα γραφικά χωριουδάκια που ο τουρισμός δεν φαίνεται να τα έχει αγγίξει και στις καστροπολιτείες της Ρόδου και της Λίνδου, στα ηλιοκαμένα τοπία και στις καταπράσινες ρεματιές που περιμένουν να τις ανακαλύψεις. Αυτή είναι η Ρόδος!

*Μυθολογία της Ρόδου*: Όταν οι θεοί μοίρασαν τη γη μεταξύ τους, η Ρόδος δεν φαινόταν στην επιφάνεια της θάλασσας, ήταν βυθισμένη. Ο θεός Ήλιος έλειπε στο καθιερωμένο ταξίδι του και οι άλλοι θεοί ξέχασαν να του βγάλουν κλήρο. Όταν το άκουσε ο Δίας, ετοιμάστηκε να κάνει νέα μοιρασιά. Ο Ήλιος, όμως, δεν τον άφησε, γιατί έβλεπε να ξεφυτρώνει από τη θάλασσα μια νέα χώρα και ζήτησε να του δώσουν αυτή. Βγήκε τότε το όμορφο νησί από τον αφρό της θάλασσας και το έδωσαν στον Ήλιο. Η αγάπη του Ήλιου για τη Ρόδο φαίνεται από την ηλιοφάνεια που έχει το νησί σχεδόν όλες τις μέρες του χρόνου. Γι’ αυτό ονόμασαν τη Ρόδο «Νύμφη του Ήλιου» και τη θεωρούν κόρη της Αφροδίτης που αναδύθηκε από τον αφρό της θάλασσας. Ο μύθος αυτός, βγαλμένος από τη φαντασία του λαού, προσπαθεί να δώσει ερμηνεία στα διάφορα γεγονότα, για το πώς σχηματίστηκε το νησί.

*Το όνομα «Ρόδος »:* Είναι γνωστή από την αρχαία εποχή η σχέση που έχει το όνομα του νησιού με το λουλούδι ρόδο , δηλαδή το τριαντάφυλλο. Το λουλούδι αυτό ήταν ιερό για τον Ήλιο και γι’ αυτό στα νομίσματα της Ρόδου φαινόταν από τη μια πλευρά το κεφάλι του Ήλιου και από την άλλη το ρόδο.

**1. Να βάλεις σε κύκλο τη σωστή απάντηση.**

Σύμφωνα με το μύθο, ο θεός Ήλιος:

α) μάλωσε με το Δία για τη μοιρασιά

β) βύθισε το νησί Ρόδος στη θάλασσα

γ) ζήτησε από τους θεούς το νησί Ρόδος

δ) παντρεύτηκε την κόρη της Αφροδίτης

**2. Να βάλεις σε κύκλο τη σωστή απάντηση.**

Το νησί πήρε το όνομα Ρόδος από:

α) το σχέδιο του ρόδου στα νομίσματα

β) το ιερό λουλούδι του Ήλιου

γ) το όνομα μιας Νύμφης

δ) την καταγωγή των ιπποτών

**3. Να βάλεις σε κύκλο τη σωστή απάντηση.**

Ο κύριος λόγος που η Ρόδος αρέσει στους επισκέπτες είναι επειδή είναι:

α) το νησί του Ήλιου

β) το νησί των ιπποτών

γ) το νησί που βγήκε από τη θάλασσα

δ) το νησί των αντιθέσεων

**4. Να κυκλώσεις σε κάθε πρόταση τη λέξη κυριολεξία ή μεταφορά , ανάλογα με το πώς χρησιμοποιείται η υπογραμμισμένη φράση.**

**α. κυριολεξία β. Μεταφορά**

**α. κυριολεξία β. μεταφορά**

**α. κυριολεξία β. μεταφορά**

**α. κυριολεξία β. μεταφορά**

α) Το νησί ξεφύτρωσε από τη θάλασσα.

β) Οι θεοί μοίρασαν δίκαια τα νησιά μεταξύ τους.

γ) Ο Δίας άκουσε το παράπονο του Ήλιου.

δ) Ο λαός έβγαλε από το μυαλό του αυτή την ιστορία.

**5. Να βάλεις σε κύκλο τη σωστή απάντηση.**

Ποια από τις πιο κάτω λέξεις έχει περίπου την ίδια σημασία με τη λέξη **καθιερωμένο** στην πρόταση «έλειπε στο καθιερωμένο ταξίδι του»;

α) μακρινό

β) ιερό

γ) γρήγορο

δ) συνηθισμένο

**6. Να βάλεις σε κύκλο τη σωστή απάντηση.**

Ποια από τις πιο κάτω λέξεις έχει την αντίθετη σημασία με τη λέξη **κοσμοπολίτικα** στη φράση «κοσμοπολίτικα μέρη»;

α) κοσμικά

β) μοναδικά

γ) ερημικά

δ) γραφικά

**7. Να βάλεις στην πρώτη στήλη, μπροστά από καθεμιά πρόταση, έναν αριθμό από το 1 μέχρι και το 5 για να τοποθετήσεις τις πληροφορίες σε μια χρονική σειρά, δείχνοντας τι έγινε πρώτα και τι ύστερα.**

\_\_ Όταν έγινε η μοιρασιά, ο θεός Ήλιος έλειπε.

\_\_ Ζήτησε να του δώσουν το νησί που είδε να βγαίνει από τη θάλασσα.

 \_\_ Κάποτε οι θεοί αποφάσισαν να μοιράσουν τη γη μεταξύ τους.

 \_\_ Ο Ήλιος, όμως, δεν τον άφησε να κάνει κάτι τέτοιο.

 \_\_ Τότε ο Δίας σκέφτηκε να ξαναρίξουν κλήρο.

**8. Να βάλεις σε κύκλο τον τίτλο που ταιριάζει περισσότερο στην πιο κάτω παράγραφο:**

Η ομορφιά της Ρόδου βρίσκεται στις αντιθέσεις που παρουσιάζει: στα κοσμοπολίτικα μέρη και τις ερημικές παραλίες, στα γραφικά χωριουδάκια που ο τουρισμός δεν φαίνεται να τα έχει αγγίξει και στις καστροπολιτείες της Ρόδου και της Λίνδου, στα ηλιοκαμένα τοπία και στις καταπράσινες ρεματιές που περιμένουν να τις ανακαλύψεις. Αυτή είναι η Ρόδος!

α) Η ανάπτυξη του τουρισμού στη Ρόδο

β) Οι κρυμμένες ομορφιές της Ρόδου

γ) Το φυσικό περιβάλλον της Ρόδου

δ) Πόλεις και χωριά της Ρόδου

**9. Να κυκλώσεις σε κάθε πρόταση τη λέξη** *γνώμη* **, αν εκφράζεται μια γνώμη** *ή γεγονός* **, αν αναφέρεται σε κάτι που συμβαίνει στην πραγματικότητα.**

**α. γνώμη β. γεγονός**

**α. γνώμη β. γεγονός**

**α. γνώμη β. γεγονός**

**α. γνώμη β. γεγονός**

α) Ο θεός Ήλιος έλειπε στο καθιερωμένο ταξίδι του.

β) Ήταν δίκαιη η μοιρασιά που έγινε.

γ) Η Ρόδος είναι ένα πανέμορφο νησί.

δ) Τα νομίσματα της Ρόδου είχαν στη μια πλευρά το ρόδο.